b'\n_START_ARTICLE_\nPhilip Anglim\n_START_SECTION_\nBiografija\n_START_PARAGRAPH_\nPhilip Anglim se je rodil v San Franciscu v Kaliforniji. Njegov o\xc4\x8de, katolik irskih korenin, je delal kot odvetnik, mama Paula Anglim pa je bila francoskega in judovskega porekla in je delala kot prodajalka umetnin v San Franciscu. Philip si je najprej \xc5\xbeelel postati veterinar, ko pa ga je eden izmed u\xc4\x8diteljev povabil, da bi nastopil v njegovi igri, pa se je odlo\xc4\x8dil za igralski poklic. Leta 1973 je diplomiral iz angle\xc5\xa1ke knji\xc5\xbeevnosti na univerzi Yale. Pred tem je leto 1961 pre\xc5\xbeivel v Connecticutu v Southbury Playhouseu._NEWLINE_V celove\xc4\x8dercu je debitiral leta 1973 v filmu The All-American Boy, njegov prvi televizijski nastop pa je predstavljala vloga v Adams Chronicles iz leta 1976. Tri leta pozneje je do tedaj \xc5\xa1e vedno nepoznan Anglim opozoril nase v londonski igri The Elephant Man in debitiral izven Broadwaya. Pozneje tega leta se je preselil v The Booth Theatre na Broadwayu in osvojil ve\xc4\x8d nagrad. Upodobil je Macbetha na Broadwayu (kjer ga je pozneje zamenjal Kelsey Grammer) in se leta 1982 ponovno pojavil na televiziji. Tega leta je odigral glavno vlogo \xc5\xa1e v ABC-jevi televizijski razli\xc4\x8dici The Elephant Man in si z njo prislu\xc5\xbeil nominacijo za emmyja za najbolj\xc5\xa1ega glavnega igralca._NEWLINE_Poleg igre se ukvarja tudi z vzrejo goveda v Tennesseeju. Leta 1992 je ustanovil Otro\xc5\xa1ki sklad Lewis County za pomo\xc4\x8d ogro\xc5\xbeenim otrokom na tem obmo\xc4\x8dju.'